[bookmark: _GoBack]Tema e trajnimit
"Parimet bazë mbi të cilat mbështeten standartet e etikës dhe rregullat e reja të sjelljes së prokurorit (Pavarësi, paanësi, integritet)".


1. Pavarësia  (Slide 1)

Parimi:

Prokurori përgjigjet vetëm përpara ligjit. Ai përmbush detyrat e tij i lirë nga çdo ndikim i jashtëm dhe është i pavarur nga pushtetet e tjera, nga grupet e interesit dhe nga palët në një proces penal. Prokurori nuk është i detyruar t’i sqarojë qëndrimet e tij ligjore dhe gjendjen e vërtetuar të fakteve, përveçse kur arsyeton vendimmarrjen e tij, ose kur kjo i kërkohet për shkak të ligjit. Sipas këtij parimi prokurori:
a) respekton dhe punon për një sistem prokurorie të pavarur, si në aspektin individual ashtu edhe në aspektin institucional;
b) kujdeset gjithmonë që sjellja e tij, zyrtare apo private, të mos cenojë pavarësinë individuale apo institucionale të prokurorisë.
c) shmang sjelljet që mund të krijojnë përshtypjen se është i angazhuar politikisht dhe marrjen pjesë në aktivitete politike, në çfarëdolloj mënyre, me përjashtim të çështjeve me rëndësi për funksionimin e prokurorisë dhe pavarësinë e saj; 
ç) nuk duhet të japë kontribute financiare apo kontribute të tjera subjekteve politike dhe as të nënshkruajë peticione që ndërmerren nga subjekte politike;
d) kujdeset që të jetë i pavarur nga kolegët e tij. Ai mund të këshillohet me kolegët prokurorë, por përgjegjësia në vendimmarrje është vetëm e tij;
dh) duhet të mos ndikohet nga reagimi publik, që mund të shkaktojë veprimtaria e tij;
e) mund të refuzojë pjesëmarrjen në një procedim penal ku mund të vihet në diskutim. pavarësia e tij, pavarësisht nëse kjo kërkohet apo jo nga palët.




2. Paanësia  (Slide 2)

Parimi:
Në kryerjen e detyrave proceduriale prokurori është i paanshëm dhe duhet të duket i tillë. Prokurori vepron me paanësi, i lirë nga çdo lidhje, prirje ose paragjykim që ndikon, ose mund të duket se ndikon, në aftësinë e tij për të vepruar në mënyrë të paanshme. Në këtë kuptim, paanësia duhet të jetë e dukshme gjatë ushtrimit të funksioneve të prokurorit. Sipas këtij parimi prokurori:
a) merr masa që sjellja e tij në prokurori, në gjykatë dhe jashtë tyre të garantojë dhe rrisë besimin e publikut, praktikuesve të tjerë të ligjit dhe të palëve tek vetë prokurori dhe sistemi i drejtësisë;
b) shmang çdo lloj sjelljeje që mund të krijojë përshtypjen e anshmërisë;
c) nuk duhet të ndikohet nga presioni, frika, mendimi personal apo paragjykimi, nga ide paraprake mbi çështjen që ka për ndjekje dhe as të mbështesë në mënyrë të papërshtatshme interesat e një pale, në dëm të palës tjetër;
ç) shmang situatat që në mënyrë të arsyeshme mund të perceptohen se çojnë drejt një konflikti interesi;
d) mund të mos marrë pjesë në ndjekjen e një çështjeje nëse ai çmon se nuk është në gjendje të veprojë në mënyrë të paanshme ose një vëzhguesi të arsyeshëm mund t’i krijohet përshtypja që prokurori nuk është në gjendje të veprojë mbi çështjen në mënyrë të paanshme;
dh) brenda kufijve të arsyeshëm, vepron në mënyrë të tillë që të minimizohen rastet ku do të jetë i nevojshëm përjashtimi i tij nga ndjekja e çështjes;
e) përveç rasteve të parashikuara me ligj, prokurori nuk duhet të iniciojë, apo të konsiderojë komunikimin jashtë procesit penal me palët;
ë) duhet të tregojë vetëpërmbajtje në mbështetjen publikisht apo shprehjen e kritikave të çfarëdo lloji dhe natyre ndaj pushteteve të tjera, përveç çështjeve që lidhen funksionimin e sistemit të drejtësisë;
f) duhet të shmanget nga bërja e komenteve mbi çështje të diskutueshme politike apo deklarata publike, të cilat mund të krijojnë përshtypjen se prokurori është i njëanshëm ose i ndikuar në një çështje të caktuar;
g) duhet të jetë i kujdesshëm në marrëdhëniet që krijon për shkak të anëtarësisë së tij në shoqatat e prokurorëve apo në shoqata kulturore, sportive, fetare ose të fushave të tjera, duke shmangur ato marrëdhënie që mund të ndikojnë në paanshmërinë e tij si dhe që cenojnë imazhin e tij ose të sistemit të prokurorisë;
h) nuk duhet të pranojë favore apo përfitime, për veten apo të afërmit e tij, të tilla që mund të venë në diskutim paanshmërinë e tij;
j) shmang çdo situatë që në fakt apo në dukje, e lidh prokurorin me palët në proces.

3. Pastërtia e figurës alias Integriteti  (Slide 3)

Parimi:
Prokurori sillet gjithmonë në mënyrë të tillë që të ruajë dinjitetin, përgjegjësitë në funksion dhe paanshmërinë e pavarësinë e prokurorisë. Sjellja dhe qëndrimi i prokurorit duhet të rikonfirmojë besimin e qytetarëve tek sistemi i prokurorisë. Sipas këtij parimi, prokurori:
a) kujdeset për ruajtjen e pastërtisë së figurës si gjatë ushtrimit të detyrës ashtu dhe në jetën e tij private me qëllim garantimin e besimit të publikut tek sistemi i prokurorisë;
b) sigurohet që sjellja e tij të jetë dinjitoze në sytë e publikut;
c) nuk lejon që marrëdhëniet familjare, shoqërore apo të tjera të ndikojnë në mënyrë të papërshtatshme në sjelljen apo ushtrimin e detyrës së tij;
ç) duhet të udhëhiqet nga mirësjellja dhe ndershmëria profesionale, korrektesa në marrëdhëniet e tij me kolegët, administratën e prokurorisë, palët e tjera në proces apo përfaqësuesit e tyre, median dhe publikun;
d) shmang sjelljet që bien në kundërshtim me ligjin dhe bën përpjekje që të shmangë çdo sjellje që tregon mungesë ndjeshmërie apo kujdesi;
dh) shmang çdo përfitim personal për vete, familjarë apo të tjerë, që i vijnë për shkak të detyrës si prokuror dhe nuk lejon me vetëdije që të tjerët të japin përshtypjen se kanë një pozicion të veçantë për të pasur ndikim të papërshtatshëm në ushtrimin e detyrës së prokurorit;
e) nuk kërkon dhe as pranon dhurata, hua apo favore për vete ose anëtarët e familjes së tij, që i vijnë për shkak të ushtrimit të detyrës;
ë) nuk lejon me vetëdije anëtarët e familjes, personelin e prokurorisë apo të tjerë, të kërkojnë ose pranojnë dhurata, hua apo favore, që iu bëhen për shkak të ushtrimit të detyrës së prokurorit;
f) mund të marrë dhurata simbolike, çmime ose përfitime, sipas rastit për të cilin jepet dhe në përputhje me ligjin, me kusht që dhurata, çmimi apo përfitimi, të mos perceptohen nga publiku, si shkak njëanshmërie apo si qëllim për të ndikuar te prokurori në ushtrimin e detyrës;
g) mund të pranojë dekorime dhe tituj nderi, vetëm kur pranimi i tyre nuk ngre dyshime të arsyeshme për njëanshmëri ose cenim të pavarësisë së prokurorit.





PYETËSORI
Pyetësori përbëhet nga 3 raste praktike (ku ngjyra i lidh me parimin) që kërkojnë komentin (përgjigjen) e duhur nga të trajnuarit.

Rast praktik: 
Prokurori i rrethit X lajmëron prokurorin Y për një thirrje telefonike të rëndësishme, të cilën ky i fundit do ta ketë gjatë ditës. Prokurori Y, pas disa orësh, merr një thirrje nga një deputet i Kuvendit Z, i cili i thotë: “Ju jeni prokurori që hetoni një përleshje në një lokal nate. Shikoni, në atë rast është i përfshirë nipi im. Ta dini, ai djalë është ngatërruar pa dashje në atë lokal, i shtyrë nga disa miq të tij dhe është hera e parë që përfshihet në një ngatërresë të tillë. Ju lutem të keni në konsideratë këtë rast dhe të mos e filloni procedimin, kurse unë ju premtoj që nipi im nuk do përfshihet më në këto lloje ngatërresash.”
Si duhet të veprojë prokurori në këtë situatë?:
a-	A duhet që prokurori Y të pranojë sugjerimin e kryeprokurorit X për t’iu përgjigjur thirrjes telefonike?
b-	A duhet që prokurori ti përgjigjet thirrjes telefonike t deputetit t Kuvendit Z?
c-	Nëse po. Si duhet të jetë përgjigja?

Koment: 
Prokurori i zbaton detyrat e tij funksionale i lirë nga çdo ndikim i jashtëm dhe është i pavarur nga pushtetet e tjera, nga grupet e interesit dhe nga palët në një proces penal. Prokurori kujdeset gjithmonë që sjellja e tij, në prokurori si dhe jashtë saj, të mos cënojë pavarësinë individuale apo institucionale të prokurorisë. 
Në rastin konkret, në parim, prokurori nuk duhet të pranojë sugjerimin e Prokurorit të rrethit për t’iu përgjigjur telefonatës dhe as që të pranojë marrjen e thirrjes telefonike nga deputeti. Në këtë rast ai duhet të vazhdojë procedurën e filluar dhe të veprojë sipas ligjit dhe provave të rastit. Veprimi i Prokurorit të rrethit drejtuar prokurorit të rastit nuk është në përputhje me parimin e pavarësisë dhe Standartet e etikës dhe rregullat e sjelljes së prokurorit. Veprimi  i Prokurorit të rrethit në rastin konkret dëmton rëndë reputacionin e vetë, prokurorit dhe sistemit prokurorial në tërësi.
Por, prokurori përpara se të mendojë, se ai përgjigjet vetëm përpara ligjit dhe se nuk është i detyruar t’i sqarojë qëndrimet e tij ligjore dhe gjendjen e vërtetuar të fakteve, përveçse kur arsyeton vendimmarrjen e tij, ai nuk duhet duhet të harrojë se është njeri dhe si i tillë duhet të luajë rolin e qytetarit shembullor.  Këtu ka një dilemë etike që pak a shumë është: Të bëj prokurorin apo qytetarin shembullor? Duket që sjelljen e prokurorit në këtë rast, disa do e lavdërojnë si civile dhe të pranueshme, të tjerët do ta denigrojnë si profesionalisht të ashpër dhe formale. Që të zgjidhet plotësisht kjo dilemë etike, duhet që prokurori të pranojë telefonatën nga deputeti i Kuvendit dhe pasi të dëgjojë kërkesën e deputetit duhet të përgjigjet: “I nderuar deputet, prokurori përgjigjet vetëm përpara ligjit. Ky komunikim me këtë përmbajtje, është një ndikim i papërshtatshëm që cënon pavarësinë time në vendimmarrje, mbrojtur nga Kushtetuta dhe ligji. Të jeni të bindur se unë si prokuror edhe në këtë rast, do të ushtrojë funksionet e mija në përputhje me ligjin”.

Rast praktik: 
Prokurori T.B ka planifikuar që t’i blejë vajzës një autoveturë. Duke parë se nuk i ka të gjitha lekët, ai shkon në bankën në të cilën është klient i rregullt dhe kërkon të njohë kushtet për të marrë një kredi hipotekare. Nëpunësi i bankës A.A, i ngarkuar me çështjet e kredive, i thotë: “Meqënëse ju jeni prokuror, banka do t’ju ofrojë kushte më të volitshme në krahasim me ato që ju ofron klientëve të tjerë të zakonshëm. Dmth, do t’u jepet shumë më e madhe e kredisë për një kamatë më të vogël.”
a-	A duhet ta pranojë prokurori këtë ofertë bujare?
b-	A duhet ta pranojë nëse banka nuk ndodhet nën juridiksionin ku punon prokurori?
c-	A mund ta shfrytëzojë prokurori funksionin e tij për përfitime personale?
d-	A ka rrezik T.B që me pranimin e ofertës ta cenojë pavarësinë e tij personale në vendimmarrjen e ardhshme si prokuror? 

Koment: 
Në asnjë rast, prokurori nuk do të pranojë favore apo përfitime, për veten apo të afërmit e tij, të tilla që mund të venë në diskutim paanësinë e tij. 
Prokurori brenda kufijve të arsyeshëm, vepron në mënyrë të tillë që të minimizohen rastet ku do të jetë i nevojshëm përjashtimi i tij nga ndjekja e çështjes. 
Prokurori T.B nuk mund të pranojë favore dhe përfitime personale jashtë rregullave të miratuara bankare, duke shfrytëzuar pozitën e tij si prokuror. Në këtë rast, prokurori T.B duhet ta refuzojë ofertën dhe të heqë dorë nga kërkesa për kredi në atë bankë. Pranimi i favoreve dhe përfitimeve personale jashtë rregullave të miratuara bankare, duke shfrytëzuar pozitën e tij, mund ta rrezikojë paanësinë e prokurorit në punën e tij në vazhdimësi.

Rast praktik:
Një prokuror po darkon në një restorant me disa kolegë. Restoranti frekuentohet nga shumë përdorues të ligjit dhe prokurorisë, shumica avokatë. Rastësisht, në restorant hyn një avokat i cili është përdorues i shpeshtë i zyrës së prokurorit dhe prokurorisë. Prokurori njhet me avokatin që nga koha e studimeve universitare dhe ky i fundit, i cili po ashtu kishte dalë për darkë, ulet në të njëjtën tavolinë me prokurorin. Restoranti është plot me të njohur. Në fund të darkës, avokati insiston dhe e paguan llogarinë.
Dilemat që kërkojnë përgjigje janë:
a-	A ka qëllim pagesa e kësaj darke?
b-	A është pagesa korrupsion apo mirësjellje dhe respekt i avokatit?
c-	Si perceptohet kjo nga ana e të njohurve?
d-	Si ndikon kjo te prokurori në vendimmarrjen e ardhshme?
e-	A e bën kjo që të ndihet si në borxh ndaj avokatit?
Si veprohet në raste të tilla? 

Koment: 
Prokurori duhet të shmang çdo përfitim personal për vete, familjarë apo të tjerë, që  vijnë për shkak të detyrës si prokuror dhe nuk lejon me vetëdije që të tjerët të japin përshtypjen se kanë një pozicion të veçantë për të pasur ndikim të papërshtatshëm në ushtrimin e detyrës së prokurorit. 
Prokurori duhet t’u shmanget këtyre situatave, që së paku cilësohen në dukje si mungesë integriteti dhe cënim i paanësisë të tij. Kjo dëmton në masë të madhe edhe besimin e njerëzve aty si dhe publikut më  gjerë, për gjithë sistemin e prokurorisë. Gjithnjë prokurori duhet që në punën e tij zyrtare, por edhe në jetën private, t’i ketë sjelljet e tij në harmoni me standardet e larta të etikës dhe sjelljes profesionale dhe të mos lejojë asnjë mëdyshje në dinjitetin, ndershmërinë, objektivitetin dhe paanësinë e tij.

